Julius Honka uskoi Yle Urheilun haastattelussa, että Ranska-tappion jälkeen MM-jäällä nähdään vielä parempi Suomen joukkue.

Yle Urheilun Jääkiekon MM-kisojen kisaoppaasta löydät turnauksen ohjelman, tulospalvelun, tilastot, sarjataulukot ja kisavideot.

Julius Honka pelaa vasta uransa ensimmäisissä MM-kisoissa, mutta turneen järjestyksessään toisen ottelun nuori puolustaja haluaa varmasti unohtaa mitä pikimmiten. Ranska nöytyytti kotikaukalossaan Leijonia sunnuntai-iltana tylysti maalein 5-1.

- Meidän pitää kyllä paremmin pelata. Se on hyvin yksinkertaista. Puolustusvalmius ei ollut hyvää. Jos halutaan voittaa pelejä, pitää pelata paremmin: se on simppeliä, Honka listasi Yle Urheilun haastattelussa ottelun jälkeen.

- Jokaisen pitää yksilötasolla nostaa omaa pelaamista. Se lähtee ihan sieltä, että miten valmistautuu peliin. Sitä kautta se joukkuepelaaminenkin sieltä tulee.

Honka totesi myös olevansa luottavainen siihen, että Suomi parantaa turnauksen edetessä – onhan alkulohkoakin vielä viisi ottelua jäljellä. Mutta yhdeksi Suomen kiekkohistorian suurimmiksi häpeäpilkuiksi luettavaa Ranska-tappiota ei tulla unohtamaan varmasti vielä pitkään aikaan.

- Tämmöistä tämä välillä on. Välillä hävitään, välillä voitetaan, Honka puri huultaan.

- Nämä ovat yksittäisiä pelejä. Seuraavassa ottelussa on ihan varmasti parempi joukkue jäällä.

Honka tarkoitti varmasti parempaa Suomea, mutta myös tuleva vastus on paperilla Ranskaa parempi. Suomi kohtaa jo maanantai-iltana vahvan Tshekin.

Onko Suomen viisikkopelaaminen ja pelinopeus MM-turnauksen vaatimalla tasolla?

- Kyllä sen pitää olla parempi. Ehdottomasti, Honka myönsi.

- Joka osa-alueella on oltava parempi. Turha on mitään syytä kaivaa, mutta joka alueella on pelattava paremmin, jos haluaa pärjätä.